b'\n_START_ARTICLE_\nViettelysten saari\n_START_PARAGRAPH_\nViettelysten saari on yhdysvaltalainen tositelevisiosarja, jota esitettiin Yhdysvalloissa kolme tuotantokautta vuosina 2001\xe2\x80\x932003. Viettelysten saaresta on tehty versioita my\xc3\xb6s muissa maissa._NEWLINE_Ohjelmaan osallistuvat pariskunnat vied\xc3\xa4\xc3\xa4n saarelle ja heid\xc3\xa4t erotetaan toisistaan. Miehi\xc3\xa4 odottaa joukko sinkkunaisia ja naisia joukko sinkkumiehi\xc3\xa4, joiden kanssa kilpailijat viett\xc3\xa4v\xc3\xa4t aikaa. Ohjelman tarkoituksena on selvitt\xc3\xa4\xc3\xa4 parisuhteiden todellinen laatu \xe2\x80\x93 kest\xc3\xa4\xc3\xa4k\xc3\xb6 se houkutuksista huolimatta. Aina v\xc3\xa4lill\xc3\xa4 pariskuntien miehet ja naiset kokoontuvat iltanuotiolle, jossa heille muun muassa n\xc3\xa4ytet\xc3\xa4\xc3\xa4n videop\xc3\xa4tki\xc3\xa4 siit\xc3\xa4, mit\xc3\xa4 pariskunnan toinen osapuoli on puuhaillut. _NEWLINE_Kilpailijat k\xc3\xa4yv\xc3\xa4t treffeill\xc3\xa4 saaren sinkkujen kanssa ja heit\xc3\xa4 kuljetetaan mit\xc3\xa4 romanttisimpiin paikkoihin. Asumusten yhteydess\xc3\xa4 on yleens\xc3\xa4 baari ja uima-allas, jotka saavat aikaan riehakkaita bileit\xc3\xa4._NEWLINE_Sarjan joillakin tuotantokausilla puolisot ovat saaneet alussa \xc3\xa4\xc3\xa4nest\xc3\xa4\xc3\xa4 mielest\xc3\xa4\xc3\xa4n liian houkuttelevan n\xc3\xa4k\xc3\xb6isi\xc3\xa4 kilpailijoita pois saarelta tai he ovat voineet kielt\xc3\xa4\xc3\xa4 puolisoiltaan treffit joidenkin sinkkujen kanssa. Toisinaan on ollut esimerkiksi s\xc3\xa4\xc3\xa4nt\xc3\xb6, jonka mukaan video on pakko katsoa, jos pariskunnan toinen osapuoli on katsonut omansa, mutta sit\xc3\xa4 ei ole saanut katsoa, jos toinenkaan ei ole katsonut. _NEWLINE_Viettelysten saaren suomalaista versiota Temptation Island Suomi on esitetty nelj\xc3\xa4 kautta; Liv-kanavalla kev\xc3\xa4\xc3\xa4ll\xc3\xa4 2015 ja Nelonen-kanavalla vuosina 2016-2018.'